Yrjö Rosola

**Yrjö Rosola**, ent. **Rosvall** (27. marraskuuta 1904 Helsingin pitäjä  – 2. helmikuuta 1989 Helsinki) oli suomalainen kuvanveistäjä ja lasitaiteilija.

## Henkilöhistoria ja ura
Yrjö Rosolan vanhemmat olivat puuseppä Robert Werner Rosvall ja Vilhelmiina Suominen ja puoliso vuodesta 1936 mainospiirtäjä Hilkka Aina Margareta Lavi. Rosolan taiteilijan ura alkoi 1920-1930-lukujen vaihteessa. Hän kirjoittautui 17-vuotiaana Taideteollisen keskuskouluun kuvanveistolinjalle ja jo opiskeluvaiheessa hänestä tuli opettajansa Gunnar Finnen apulainen. Yhteistyötä kesti kymmenen vuotta. Yrjö Rosola oli mukana muun muassa Topeliuksen muistomerkin luomisessa ja Eduskuntatalon koristelutöissä. Rosola oli Taideteollisen oppilaitoksen yliopettaja vuodesta 1958. Suomen taideyhdistyksen piirustuskoulun Rosola kävi 1931–1932 ja teki useita opintomatkoja Pohjoismaihin ja Keski-Eurooppaan 1920-, 1930- ja 1940-luvuilla. Rosola tuli tunnetuksi lasin reliefikoristelijana ja monumentalistina, hänen töitään oli esillä näyttelyissä kotimaassa ja ulkomailla. Rosolan huomattava muovailun ja veiston opettajan ura kesti 1930-luvulta aina vuoteen 1970 asti. Rosola oli Suomen kuvanveistäjäliiton ja Ornamon kunniajäsen.

## Teoksia
### Pakilan kirkon alttarireliefi
Rosola suunnitteli Pakilan kirkkoon alttarireliefin, jonka aineena on Hyvä Paimen. Reliefi valmistui jo edellisenä vuonna ja oli paikoillaan alttariseinällä kirkon ensimmäisessä jumalanpalveluksessa jouluna 1949. Reliefi oli vaalea ja sen taustaseinä oli sininen. Teos sai sivuvaloa alttarisyvennyksessä olleesta ikkunasta. Kun Pakilan kirkkoa eli nykyistä Hyvän Paimenen kirkkoa laajennettiin 2000-luvun alussa, vanhan kirkkosalin alttariseinä joutui purettavaksi. Vanha kirkkosali tulisi toimimaan seurakuntasalina ja sen erottaisi uudesta kirkkosalista siirtoseinä. Reliefiä ei voinut siirtää ehjänä, mutta sen haluttiin säilyvän. Akateemikko Juha Leiviskä ratkaisi ongelman siten, että reliefistä tehtiin muotti, jolla se valettiin uudelleen ja sijoitettiin vanhan alttariseinän vierelle vanhan kirkkosalin sivuseinälle. Kun Hyvän Paimenen kirkon kirkkosalin ja seurakuntasalin välinen siirtoseinä on auki, näkyy Hyvä Paimen -reliefi kirkkosaliin ja se saa sivuvaloa uuden kirkkosalin alttariseinän ikkunoista. Reliefin tähtien kultaus on uutta, vanhassa Pakilan kirkossa niitä ei oltu kullattu.

### Muita teoksia
* IIsalmen kirkon saarnatuolin puuveistokset (1934)
* Suomen Pankin Tampereen konttorin lasireliefit (1944)
* Kulutusosuuskuntien Keskusliiton hallintoneuvoston kokoussalin puuveistokset (1945)
* Lastenklinikan lasireliefit (1946)
* Ahlaisten sankaripatsas, Ahlaisten kirkolla (1949)
* Pyhärannan sankaripatsas, Pyhärannan kirkolla (1948)
* Sallan kirkon lasireliefit (1949)
* *Helsingin 400-vuotismuistomerkki* (1950), tummanharmaa graniitti, Vanhakaupunki, Helsinki.

### Valokuvia julkisista teoksista

Tiedosto:Unohdettujen vainajien mm., Lohja.jpg|*Unohdettujen vainajien muistomerkki*, 1934, Lohja.
Tiedosto:Pyhäranta sankarimuistomerkki.JPG|Sankarimuistomerkki, 1948, Pyhäranta.
Tiedosto:Rosola Ahlaisten sp.JPG|Ahlaisten sankarimuistomerkki, 1948, Pori.
Tiedosto:Yrjö Rosola Ahlaisten sankarihautamuistomerkki 1949.jpg|Ahlaisten sankarimuistomerkki, 1948, Pori.
Tiedosto:Hyvä Paimen alttarireliefi by Yrjö Rosola.JPG|*Hyvä paimen*, 1949, Helsinki.
Tiedosto:Yrjö Rosola - Elämän lähde -1949 - KYS Alavan sairaala - Kaartokatu 9 - Haapaniemi - Kuopio.jpg|*Elämän lähde*, mosaiikkiteos, 1949, Kuopio.
Tiedosto:Suomen Pankin talon korkokuvat, Hovioikeudenpuistikko.jpg|Suomen Pankin toimitalon korkokuvat, Emil Filénin kanssa, 1951, Vaasa.


## Lähteet